ທ່ານ Mattis ຈະຢ້ຽມຢາມ ເອເຊຍ ໃນນາມ ລມຕ ປ້ອງກັນປະເທດ ສະຫະລັດ 
ໃນ​ລະຫວ່າງ​ການ​ຮັບ​ຟັງ​ຄຳ​ໃຫ້ການ​ ເພື່ອ​ຮັບຮອງ​ເອົາ​ການ​ແຕ່ງຕັ້ງ ​ແລະ​ການ​ເຂົ້າ​ຮັບ​ຕຳ​ແໜ່​ງມື້ທຳ​ອິດ​ນັ້ນ ທ່ານ Mattis ​ໄດ້​ກ່າວ​ຢ້ຳ ​ເຖິງ​ຄວາມ​ສຳຄັນ​ ໃນ​ການ​ຮັກສາ​ ພັນທະ​ມິດ​ນາໆ​ຊາດ.
ລັດຖະມົນຕີກະຊວງປ້ອງກັນປະເທດສະຫະລັດ ທ່ານ James Mattis ມີແຜນ ການ ທີ່ ຈະເດີນທາງໄປຢ້ຽມຢາມຍີ່ປຸ່ນ ແລະເກົາຫຼີໃຕ້ ໃນເດືອນໜ້ານີ້ ຊຶ່ງເປັນການຢ້ຽມຢາມ ໃນຖານະຫົວໜ້າທຳນຽບຫ້າແຈເທື່ອທຳອິດ ອີງຕາມຄຳເວົ້າຂອງໂຄສົກໃນວັນພຸດວານນີ້ ທ່ານ Jeff Davis ໂຄສົກທຳນຽບຫ້າແຈ ກ່າວວ່າ ທ່ານ Mattis ຈະອອກເດີນທາງໄປເກົາຫຼີໃຕ້ໃນວັນທີ 1 ກຸມພາແລະເດີນທາງໄປໂຕກຽວ ສອງມື້ຫລັງຈາກນັ້ນ ໃນລະຫວ່າງການຮັບຟັງຄຳໃຫ້ການເພື່ອຮັບ ຮອງເອົາການແຕ່ງຕັ້ງ ທ່ານ ແລະການເຂົ້າຮັບຕຳແໜ່ງມື້ທຳອິດທີ່ນຳນຽບຫ້າແຈ ນັ້ນ ທ່ານ Mattis ໄດ້ກ່າວຢ້ຳ ເຖິງຄວາມສຳຄັນໃນການສືບຕໍ່ຮັກສາກຸ່ມພັນທະມິດນາໆຊາດ ແຕ່ແນວໃດກໍຕາມ ປະທານາທິບໍດີສະຫະລັດ ທ່ານດໍໂນລ ທຣຳ ໄດ້ຂູ່ໃນລະ ຫວ່າງການໂຄສະນາຫາສຽງນັ້ນວ່າ ຈະຖອນກຳລັງອາເມຣິກັນອອກຈາກເກົາຫຼີໃຕ້ແລະຍີ່ປຸ່ນ ຖ້າປະເທດທັງສອງຫາກ ບໍ່ໃຊ້ຈ່າຍເງິນເພີ້ມຕື່ມໃນການສະໜັບສະໜຸນກຳລັງສະຫະລັດ ນາຍພົນ Mattis ຊຶ່ງເປັນຄະນະລັດຖະບານຄົນທຳອິດຂອງທ່ານທຣຳທີ່ໄດ້ຖືກຮັບຮອງເອົາ ເຄີຍຮັບໜ້າທີ່ເປັນຜູ້ບັນຊາການກອງກຳລັງສະຫະລັດໃນພາກຕາ ເວັນອອກກາງຫຼື Central Command ແລະຜູ້ບັນຊາການກອງກຳລັງອົງການເນໂຕ້ເພື່ອການປະຕິຮູບໃນຂະນະທີ່ທ່ານຍັງຢູ່ໃນເຄື່ອງແບບ ທ່ານໄດ້ອອກກິນ ເບ້ຍບຳນານຈາກການຮັບໃຊ້ຢູ່ໃນກອງທັບເມື່ອປີ 2013